FC Midtjylland meddeler torsdag aften, at man har solgt Paul Onuachu til de belgiske mestre, KRC Genk.

Joakim Mæhle kan se frem til at få en ny holdkammerat i den kommende sæson.

FC Midtjylland meddeler torsdag, at man har solgt den nigerianske landsholdsangriber Paul Onuachu til KRC Genk, der har Joakim Mæhle i truppen.

Superliga-klubben meddeler, at den tårnhøje angriber har underskrevet en fireårig kontrakt med de kommende Champions League-deltagere.

Paul Onuachu kom til Danmark fra Lagos i Nigeria i 2012 og har siden udviklet sig på Herning-klubbens akademi og Superliga-mandskab.

Den 25-årige angriber nåede 181 kampe for FC Midtjylland og scorede 74 mål i sin tid hos midtjyderne.

Han vandt to danske mesterskaber og en pokaltitel med Ulvene fra Heden.

FC Midtjylland meddeler ikke noget om salgsprisen.

Det belgiske medie Het Nieuwsblad har tidligere skrevet, at Genk betaler 45 millioner kroner plus bonusser for Onuachu.